**Martiño Noriega Sánchez**, nado na Coruña o 22 de febreiro de 1975, é un médico e político galego.

Traxectoria
-----------

Criado no ensanche compostelán, desde os 6 anos viviu no concello de Teo. Licenciado en Medicina pola Universidade de Santiago de Compostela, realizou a especialidade en Medicina de Familia na área de Santiago de Compostela. Traballou en Atención Primaria da Comarca de Compostela e tamén como médico coordinador na Fundación de Urxencias Sanitarias do 061. DEA en Saúde Pública pola USC. En marzo do 2020 no comezo da pandemia da COVID, reincorporouse á Atención Primaria como médico de familia na área sanitaria de Santiago-Barbanza.

### Carreira política

Martiño Noriega manifesta a súa aposta por gañar en Santiago antes das eleccións municipais de 2015.
Despois de militar na asociación de estudantes universitarios CAF e de ser representante dos estudantes no claustro da Universidade de Santiago, dende 1995 comezou o traballo político no BNG de Teo e en 1999 converteuse en voceiro desta formación no concello. En 2006 entrou no Consello Nacional do BNG, e logo das eleccións municipais de 2007 converteuse en alcalde de Teo, cun goberno en minoría. En 2011 volveu ser elixido alcalde ao acadar a maioría absoluta.

Como membro e vicevoceiro do colectivo Encontro Irmandiño abandonou o BNG en febreiro de 2012, pasando en xullo dese mesmo ano a formar parte do movemento político ANOVA-Irmandade Nacionalista, desenvolvendo nunha primeira etapa o seu traballo político como responsable de Acción Institucional. En xullo do 2013, despois da celebración da I Asemblea Nacional desta organización política, foi elixido Coordinador Nacional. En novembro do 2014, despois da celebración da II Asemblea Nacional de Anova, Martiño Noriega foi elixido Portavoz de Anova xunto a Xosé Manuel Beiras.

En maio de 2015 encabezou unha candidatura de unidade popular en Santiago, Compostela Aberta, que resultou a lista máis votada nas municipais do 24 de maio. O 13 de xuño deste ano foi investido alcalde de Santiago de Compostela, sucedendo ao *popular* Agustín Hernández.

En setembro de 2018 anunciou a súa intención de volver a concorrer como candidato á alcaldía para as eleccións municipais en maio de 2019, coa idea de repetir co mesmo equipo de goberno para tratar de dar continuidade ó capital político e á experiencia acumulada.

Nas eleccións municipais de 2019 perdeu a alcaldía que pasou a ocupar Xosé Antonio Sánchez Bugallo do PSdeG.

Benito Portela, Marta Lois, Antón Sánchez García, María García Gómez, Xulio Ferreiro e Martiño Noriega en 2022.
En setembro de 2022 volveu a ser portavoz nacional de Anova, cargo que compatibiliza co seu traballo como médico de familia.

Vida persoal
------------

É parella de Antía Otero, con quen ten unha filla e un fillo.

Obra publicada
--------------

### Obra individual

* *Por un común denominador. A esquerda da nación*. 2.0 editora (2011).
* Publicou artigos de opinión en diferentes xornais como *Público*, *A Nosa Terra*, *elDiario.es*, *La Voz de Galicia*, *Sin Permiso* ou *El Correo Gallego*. Dende setembro de 2021 mantén unha colaboración semanal no xornal *Nós Diario*.

### Obras colectivas

* *Á beira de Beiras. Homenaxe nacional*, Galaxia (2011)
* *Unha cesta de pombas e mazás. Homenaxe a Isaac Díaz Pardo*, Edita. Academia Real Isaac Díaz Pardo. (2013)
* *Entrementres. Ensaios para unha nova cultura política*. Corsárias Editora. (2014)
* *A contradición permanente. Conversas sobre cinco anos de política convulsa (2012-2017)*. Libro de conversas co poeta é xornalista Daniel Salgado. Edicións Xerais (2017)

Notas
-----

1. ↑  Pontevedra, Diario de (2018-09-27). "Martiño Noriega, dispuesto a repetir como candidato en las municipales". *Diario de Pontevedra* (en castelán). Consultado o 2019-01-17.
2. ↑  Bugallo, proclamado alcalde de Santiago
3. ↑  X.M.P. (29 de setembro de 2022). "Martiño Noriega: "Reactivar un espazo como Anova debe ser visto como positivo"". *Nós Diario*.
4. ↑  "Martiño Noriega, padre por segunda vez de un varón que se llama Airas". *La Voz de Galicia* (en castelán). 2 de xuño de 2018.
5. ↑  "Martiño Noriega". *Nós Diario*.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Martiño Noriega Modificar a ligazón no Wikidata*** |

### Bibliografía

* *A contradición permanente. Conversa sobre cinco anos de política convulsa (2012-2017)*, con Daniel Salgado, 2017.

### Outros artigos

* Compostela Aberta
* Eleccións municipais en Teo
* Eleccións municipais en Santiago de Compostela
* Alcaldes de Santiago de Compostela

|  |  |  |
| --- | --- | --- |
| Predecesor:**Armando Blanco Martínez** |  **Alcalde de Teo** 2007 - 2015 | Sucesor:**Rafael Sisto** |
| Predecesor:**Agustín Hernández** |  **Alcalde de Santiago de Compostela** 2015 - 2019 | Sucesor:**Xosé Antonio Sánchez Bugallo** |

|  |  |
| --- | --- |
| Control de autoridades | 
* Wd: Q14015121
* WorldCat
* VIAF: 3238152865776604940009
* SUDOC: 227137086

 |